കേന്ദ്രമന്ത്രിയുടെ മകനെ അറസ്റ്റ് ചെയ്യൂ, പ്രിയങ്കയെ വിട്ടയക്കൂ ഇല്ലെങ്കില് ലഖിംപൂരിലേക്ക് മാര്ച്ച് നടത്തും: സിദ്ധു ന്യൂഡെല്ഹി: ഞായറാഴ്ച നടന്ന അക്രമ കേസിലെ പ്രതിയെ അറസ്റ്റ് ചെയ്യുകയും കോണ്ഗ്രസ് നേതാവ് പ്രിയങ്ക ഗാന്ധിയെ വിട്ടയക്കുകയും ചെയ്തില്ലെങ്കില് പാര്ട്ടി പ്രവര്ത്തകര്ക്ക് ഒപ്പം ലഖിംപൂര് ഖേരിയിലേക്ക് മാര്ച്ച് നടത്തുമെന്ന മുന്നറിയിപ്പുമായി പഞ്ചാബ് കോണ്ഗ്രസ് മുന് അധ്യക്ഷന് നവജ്യോത് സിംഗ് സിദ്ദു. നാളെയോടെ കര്ഷകരുടെ ക്രൂരമായ കൊലപാതകത്തിന് കാരണക്കാരനായ കേന്ദ്രമന്ത്രിയുടെ മകനെ അറസ്റ്റ് ചെയ്തില്ലെങ്കില്, കര്ഷകര്ക്ക് വേണ്ടി പോരാടിയതിന് നിയമവിരുദ്ധമായി അറസ്റ്റ് ചെയ്ത ഞങ്ങളുടെ നേതാവ് പ്രിയങ്ക ഗാന്ധിയെ വിട്ടയച്ചില്ലെങ്കില്, പഞ്ചാബ് കോണ്ഗ്രസ് ലഖിംപൂര് ഖേരിയിലേക്ക് മാര്ച്ച് നടത്തും, സിദ്ദു ട്വീറ്റ് ചെയ്തു. ലഖിംപൂര് ഖേരി സന്ദര്ശിക്കാനെത്തിയ കോണ്ഗ്രസ് ജനറല് സെക്രട്ടറി പ്രിയങ്ക ഗാന്ധിയെ ഞായറാഴ്ച പുലര്ച്ചെ കസ്റ്റഡിയില് എടുത്തിരുന്നു. തുടര്ന്ന് ഉത്തര്പ്രദേശില് നിന്നും 50 കിലോമീറ്റര് അകലെയുള്ള സീതാപൂരിലെ പോലീസ് ഗസ്റ്റ് ഹൗസില് പാര്പ്പിച്ച പ്രിയങ്കയുടെ അറസ്റ്റ് ഇന്ന് പോലീസ് രേഖപ്പെടുത്തി. ഐപിസി 151, 107, 116 വകുപ്പുകള് പ്രകാരമാണ് പ്രിയങ്കയെ അറസ്റ്റ് ചെയ്തിരിക്കുന്നത്. ഇന്ന് പ്രിയങ്കാ ഗാന്ധിയെ കാണാന് എത്തിയ ഛത്തീസ്ഗഡ് മുഖ്യമന്ത്രി ഭൂപേഷ് ബാഗെലിനെ യുപി പോലീസ് തടഞ്ഞിരുന്നു. ലഖ്നൗ വിമാനത്താവളത്തില് വച്ചാണ് യുപി പോലീസ് ബാഗെലിനെ തടഞ്ഞത്. ഇതില് പ്രതിഷേധിച്ച് ബാഗെല് ലഖ്നൗ വിമാനത്താവളത്തില് കുത്തിയിരുന്ന് പ്രതിഷേധിച്ചു.